CELEX: 32020D1223(01)
Language: sl
Date: 2020-11-26 00:00:00
Title: Sklep Organa za evropske politične stranke in evropske politične fundacije z dne 26. novembra 2020, da se ne registrira Zveza za mir in svobodo (nepridobitno združenje, ASBL) (Besedilo v angleškem jeziku je edino verodostojno) 2020/C 448/01

23.12.2020   
               
               
                  SL
               
               
                  Uradni list Evropske unije
               
               
                  C 448/1
               
            
         Sklep Organa za evropske politične stranke in evropske politične fundacije
         z dne 26. novembra 2020,
         da se ne registrira Zveza za mir in svobodo (nepridobitno združenje, ASBL)
         (Besedilo v angleškem jeziku je edino verodostojno)
         (2020/C 448/01)
         ORGAN ZA EVROPSKE POLITIČNE STRANKE IN EVROPSKE POLITIČNE FUNDACIJE JE –
         ob upoštevanju Pogodbe o delovanju Evropske unije,
         ob upoštevanju Uredbe (EU, Euratom) št. 1141/2014 Evropskega parlamenta in Sveta z dne 22. oktobra 2014 o statutu in financiranju evropskih političnih strank in evropskih političnih fundacij (1) ter zlasti člena 9 uredbe,
         ob upoštevanju vlog, ki jih je predložila Zveza za mir in svobodo ASBL,
         ob upoštevanju naslednjega:
         
                     (1)
                  
                  
                     Organ za evropske politične stranke in evropske politične fundacije (v nadaljevanju: organ) je 12. in 26. avgusta 2020 prejel vlogi Zveze za mir in svobodo ASBL, da bi se registrirala kot evropska politična stranka.
                  
               
                     (2)
                  
                  
                     Vlogi naj bi se sklicevali na predhodno registracijo Zveze za mir in svobodo kot evropske politične stranke na podlagi Uredbe (EU, Euratom) št. 1141/2014 (2).
                  
               
                     (3)
                  
                  
                     27. avgusta 2020 je organ sporočil, da je bila Zveza za mir in svobodo s sklepom z dne 13. septembra 2018 (3) izbrisana iz registra in mora predložiti novo vlogo v skladu z Uredbo (EU, Euratom) št. 1141/2014, da pridobi novo registracijo.
                  
               
                     (4)
                  
                  
                     4. septembra 2020 je Zveza za mir in svobodo predložila sveženj dokumentov, ki so se zdeli enaki dokumentom, predloženim 12. in 26. avgusta.
                  
               
                     (5)
                  
                  
                     8. septembra 2020 je organ od Nationaldemokratische Partei Deutschlands (Nemčija) prejel obrazec za članstvo.
                  
               
                     (6)
                  
                  
                     10. septembra 2020 je organ znova poudaril, da mora Zveza za mir in svobodo predložiti vlogo, da se registrira kot evropska politična stranka.
                  
               
                     (7)
                  
                  
                     18. septembra 2020 je Zveza za mir in svobodo ponovno vložila vlogo (v nadaljnjem besedilu se za to in predhodne vloge uporablja izraz „vloga“), med drugim skupaj z obrazci za članstvo gibanja Falange Española de las JONS (Španija) in E.LA.SYN. (Grčija).
                  
               
                     (8)
                  
                  
                     19. oktobra 2020 je organ Zvezo za mir in svobodo obvestil, da vloga ni popolna, in obrazložil, da predložitev treh obrazcev za članstvo iz samo treh različnih držav članic v vsakem primeru ni dovolj za registracijo.
                  
               
                     (9)
                  
                  
                     26. oktobra 2020 je organ sprejel predhodno oceno, naslovljeno na Zvezo za mir in svobodo, s predhodno ugotovitvijo, da vloga ne izpolnjuje vsaj enega od pogojev iz člena 3(1) Uredbe (EU, Euratom) št. 1141/2014.
                  
               
                     (10)
                  
                  
                     Zveza za mir in svobodo zlasti ni dokazala, da izpolnjuje pogoj iz člena 3(1)(b) Uredbe (EU, Euratom) št. 1141/2014 (zahteva najmanjše možne zastopanosti).
                  
               
                     (11)
                  
                  
                     Glede na določbo, bi morala stranka, da bi se lahko registrirala kot evropska politična stranka, dokazati, da njene stranke članice v vsaj eni četrtini držav članic zastopajo poslanci Evropskega parlamenta, nacionalnih parlamentov, regionalnih parlamentov ali regionalnih skupščin ali da so stranka ali njene stranke članice na zadnjih volitvah v Evropski parlament v vsaj četrtini držav članic prejele vsaj tri odstotke oddanih glasov v vsaki od teh držav članic.
                  
               
                     (12)
                  
                  
                     V zvezi z zastopanostjo strank članic je dokumentacija v vlogi Zveze za mir in svobodo, ki bi se morebiti lahko upoštevala, zadevala le tri države članice: (i) Nemčijo, (ii) Grčijo in (iii) Španijo, to pa ne zadostuje za izpolnjevanje zahteve najmanjše možne zastopanosti, kjer je določena zastopanost v najmanj sedmih državah članicah.
                  
               
                     (13)
                  
                  
                     Poleg tega Zveza za mir in svobodo ni predložila dokumentacije, s katero bi dokazala, da so stranka ali njene pridružene članice na zadnjih volitvah v Evropski parlament v vsaj sedmih državah članicah prejele vsaj tri odstotke oddanih glasov v vsaki od teh držav članic, v vsakem primeru pa bi se smiselno uporabljala načela iz uvodne izjave 12.
                  
               
                     (14)
                  
                  
                     V svoji predhodni oceni je organ pozval Zvezo za mir in svobodo, naj do 10. novembra 2020 predloži pisne pripombe, ki jih želi vložiti, ter ponovno poudaril, da je v vsakem primeru vloga nepopolna.
                  
               
                     (15)
                  
                  
                     Zveza za mir in svobodo ni podala pripomb ali komentarjev na predhodno oceno.
                  
               
                     (16)
                  
                  
                     V luči navedenega organu ni treba oceniti utemeljenosti drugih delov vloge –
                  
               SKLENIL:
         
            Člen 1
            Vloga, ki jo je predložila Zveza za mir in svobodo ASBL, da bi se registrirala kot evropska politična stranka, se zavrne.
         
         
            Člen 2
            Sklep začne veljati na dan, ko je prejemnik o njem uradno obveščen.
         
         
            Člen 3
            Sklep se naslovi na
            
                        Alliance for Peace and Freedom ASBL
                     
                  
                        Rue Abbé Cuypers/Priester Cuypersstraat 3
                     
                  
                        1040 Bruxelles/Brussel
                     
                  
                        BELGIQUE/BELGIË
                     
                  
         
            V Bruslju, 26. novembra 2020
            
               
                  Za Organ za evropske politične stranke in
               
               
                  evropske politične fundacije
               
               
                  Direktor
               
               M. ADAM
            
         
         
            (1)  UL L 317, 4.11.2014, str. 1.
         
            (2)  Sklep organa z dne 9. februarja 2018 o registraciji Zveze za mir in svobodo (UL C 193, 6.6.2018, str. 9).
         
            (3)  Sklep organa z dne 13. septembra 2018 o izbrisu Zveze za mir in svobodo iz registra (UL C 417, 16.11.2018, str. 11).